憶九江呈李端叔
作者：孔武仲
朝代：宋

paragraphs: 家園大江東，清湓映匡廬。
波光搖空濶，嵐翠隨捲舒。
廓然形影消，所見惟清虚。
此是列仙宅，當年來不居。
一官老南北，十年棄樵漁。
諒無飛昇骨，宜與煙霞疏。
子亦喜登臨，持氣爲舟車。
乘馬搴虹蜺，俯澗窺蟾蜍。
賦詩不計篇，飲酒動斗餘。
一爲簮纓縳，屢感歲月除。
西征臨瀚海，東使騎鯨魚。
歸來顔已蒼，相見兩勤渠。
話及少年事，慨然咏歸與。
富貴非所期，朝衣裹猿狙。
鼎食多憂煎，未若羮園蔬。
何當永卜鄰，之子同耕耡。
清風卧醉石，落日登籃輿。
道逢酒家旆，聊復爲躊躇。
白首入石城，君心竟何如。
不然因便道，鳴騶時訪余。